Y GWENITH GWYN; 


NEU Y 


FERCH O GEFN-UDFA. 


GAN WILLIAM HOPEIN, LLANGYNWYD. 


M'* sydd fachgen ieuanc ffol, 
Yn caru'n ol fy ffansi, 
Mi yn bugeilio'r gwenith gwyn, 
Ac eraill yn ei fedi ; 
O! pam na ddeui ar fy ol 
Ryw ddydd ar ol eu gilydd, 
Gwaith 'rwy'n dy wel'd y feinir fach 
Yn lanach, lanach beunydd. 


Glanach, ìanach, wyt bob dydd, 
Neu fi sy'm ffydd yn ffolach, 

Er mwyn y Gwr a wnaeth dy wedd 
Gwna im' drugaredd bellach ; 

O! cwyd dy ben, gwel acw draw, 
Rho imi'th law wen, dirion, 

Gwaith yn dy fynwes bert ei thro 
Mae allwedd clo fy nghalon. 

Mi godais heddyw gyda'r wawr, 
Gan frysio'n fawr fy lludded, 
Fel cawn gusanu llun dy droed 
Fu 'rhyd y coed yn cerdded ; 
O! cwyd fy mhen o'r galar maith 
A serchus iaith gwarineb, 
Gwaith mwy na'r byd i'r mab-a'th gâr 
Yw golwg ar dy wyneb. 


Tra fo dw'r y mor yn hallt, 
A thra fo 'ngwallt yn tyfu, 

A thra fo calon yn fy mron 
Mi fydda'n ffyddlon iti; 

O! dywed imi'r gwir dan gel, 
A rho dan sel atebion, 

Pa un ai fi neu arall, Ann, 
Sydd oreu gan dy galon. 


Tydi yw'r mab a garaf mwy, 
Ti roddaist glwy'n fy nwyfron, 
A'r serch tuag atat sy'n mawrhau 
O fewn i giliau'r galon ; 
Awn i Langynwyd gyda'r dydd 
Er profi'm ffydd cadarna', 
Cei roddi'r fodrwy'n sel o'th serch 
i'r ferch o Gefn-udfa. 


Eb 


YMDAITH Y CELWYDD. 


lr Gymro na welsant eu gilydd er's dyddiau, 
A gydgyfarfuant ar un o'r mynyddau ; 

Medd Dafydd wrth Wmffre, “ Wel, beth am y newydd 

Neillduol a rhyfedd sy'n tr ydar trwy'r gwledydd?” 

“ Pa newydd, ” medd Wmffre; “attolwg, mynega ?” 

“ Panewydd!” medd Dafydd ; « B'le buost ti'n herwa? 

Os bosib' na chlywest fod Huwcyn fab Shan 

Wedi chwydu i fyny o'i berfedd dair brân.” 

«Tair brân!” medde Wnnffre, “ dyna gelwydd ysgeler.” 

“ O na,” medde Dafydd, “ mae cyn wired a'r bader ; 

Os nad wyt yn coelio, dos at ŵr Tŷ Main, 

Cei hanes helaethach, fe welodd e'r brain.” 

Wmffre at hwnw frasgamodd heb oedi, 

Ac iddo gofynodd, “ Ai gwir yw y stori 

A glywes gan Dafydd, fod Huwcyn fab Shan 

Wedi chwydu i fyny o'i berfedd dair brân ?” 

“O, dear me ! nage, nid tair brân, ond dwy, 

Fe'u bwriodd o'i berfedd yn ngŵydd Shon y Plwy” ; 

Fe welodd y ddwy yn ehedeg i'r awyr, 

Nes iddo wrth edrych bron golli ei synwyr.” 

At Shon rhedodd Wmffre, gan chwythu 'n ei fochau, 

Dros greigiau a gell$ydd, dros froydd a bryniau, 

Ac iddo gofynodd am Huwcyn mab Shaun, 

A oedd wedi chwydu o'i berfedd ddwy fran ? 

“€ Na, na,” medde hwnw, “ un frân wedes i, 

Ac mae hyny mor wired a bod cynffon gan gi; 

Ac os wyt yn ammeu, dos at wr Ty'n-llan, 

Cei wybod y cwbwl, 'roedd ef yn y fan.” 

Aeth Wmffre at hwnw,—“' A welest di frân 

Yn 'hedeg o berfedd tra rhyfedd mab Shan ?” 

“ Brân!” ebe yntau; “ai gwallgof yw'r dyn— 

Yn hedeg o'i berfedd,—na welesi'r un; 

Ond cymmaint a dd'wedes, fod Huwcyn mab Shan 

Wedi chwydu rhyw 'sglyfeth mor ddued a brân.” 

BUGEILES Y WYDDFA, 


I gwrddais gynt â morwynig 
Wrth odreu y Wyddfa wen, 
Un ysgafn ei throed fel yr ewig, 
A gwallt fel y nos am ei phen ; 
Ei grudd oedd fel y rhosyn, 
Un hardd a gwên ei gwawr! 
Yn canu cân, a'i defaid mân, 
O'r Wyddfa'n d'od i lawr. 
BYRDWN. 
Eryri fynyddig i mi, bro dawel y delyn yw, 
Lle mae'r defaid a'r ŵyn, yn y mwswg a'r brwyn, 
Am cân inau'n esgyn i fyny, 
A'r gareg yn ateb i fyny, i fyny, 
O'r lle bu'r eryrod yn byw. 


Gofynais i'r seren yn siriol, 
A ddoi di, fy mun, o dy wlad ? 
Cei fyw mewn palas urddasol, 
Rho ffarwel i fwthyn dy dad ; 
Ymbiliais a gweddiais, 
O! tyred gyda mi, 
Ond gwenu wnaeth, dan ganu'r aeth, 
A'm calon gyda hi ;— 


Eryri fynyddig i mi, &c. 


Daeth cwmwl yn awr dros y Wyddfa, 
Ac O ! 'r fath gyfnewid mawr ! 
'Roedd gwg yn yr uchelderau, 
A'r storm yn dylifo i lawr ; 
Mi gollais i'r forwynig, 
Ond o'r ffurfafen ddu 
Ei nodau mawl, fel ser y gwawl, 
Ddisgynent oddi fry. 


Eryri fynyddig i mi, &c. 





